## El CECOPI recomana als voluntaris que eviten accedir a garatges i soterranis en els quals no hagen finalitzat les tasques de neteja

*** Els treballs d’extracció de llots en aparcaments subterranis s’estan desenrotllant hui en 108 garatges de la zona afectada
* La secretària autonòmica de Seguretat i Emergències valora “el bon ritme” al qual avança la neteja d’estos espais**

La secretària autonòmica de Seguretat i Emergències, Irene Rodríguez, ha informat de les qüestions que s’han abordat en l’última reunió que ha mantingut el CECOPI, en la qual ha participat el president de la Generalitat, Carlos Mazón; el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

La secretària autonòmica de Seguretat i Emergències ha informat que el CECOPI preveu que en el pròxim pont festiu s’incremente l’afluència de voluntaris per a participar en les tasques de neteja en les zones afectades per la DANA i en les quals estan intervenint els servicis d’emergències. Davant d’esta situació, ha subratllat, “es recomana a voluntaris i veïns que respecten les recomanacions sanitàries i de seguretat i eviten accedir als aparcaments subterranis i els soterranis en els quals no s’hagen finalitzat les tasques de neteja i extracció de llots”.

Rodríguez ha assenyalat que “és molt important que es complisquen totes les mesures de seguretat” i ha insistit que “aquelles persones que no estiguen acreditades per a realitzar esta classe d’actuacions no han d’accedir a estos espais, llevat que estiguen nets i es puga accedir en condicions de seguretat”.

La secretària autonòmica, a més, ha informat que estos treballs de neteja i extracció de llots en garatges “estan avançant a bon ritme”, i ha concretat que a hores d’ara “s’està treballant en 108 garatges i soterranis, i seguirem durant els pròxims dies per a incrementar este nombre”.

Estes tasques de neteja i extracció de llots s’estan duent a terme amb personal dels Bombers Forestals de la Generalitat, del Consorci Provincial de València, de l’UME i per part d’empreses especialitzades contractades per la Diputació de València.

Rodríguez també ha posat l’accent en un altre dels aspectes prioritaris, com és la concessió d’ajudes als afectats pel temporal. Sobre este tema, la secretària autonòmica ha recordat que el Consell ha aprovat una modificació del Decret 163/2024, de 4 de novembre, del Consell per a ampliar el termini màxim de presentació de les sol·licituds d’ajuda, tant per als municipis inicialment llistats com per a aquells que van ser ampliats posteriorment a través de la Resolució de la Conselleria de Justícia de 19 de novembre de 2024.

D’esta manera, el termini màxim per a la presentació de sol·licituds s’amplia del 16 de desembre de 2024 al 2 de gener de 2025, i, en el cas dels municipis ampliats posteriorment, fins al 20 de gener de 2025. Estos últims són Carcaixent, Castelló, Chulilla, l’Énova, Manuel, Millares, la Pobla Llarga, Rafelguaraf, Senyera i Tous.

La modificació del decret també preveu una actualització pressupostària amb la finalitat de poder atendre el volum de sol·licituds d’ajuda i resoldre-les al més prompte  possible. L’import global de les ajudes ascendix a 200 milions d’euros. L’anualitat d’enguany s’ha incrementat en 42 milions d’euros, de manera que passa de 60 a 102 milions, i els 98 milions restants queden consignats per a 2025. D’esta manera, més de la mitat de les ajudes s’abonaran durant este mes de desembre.

Fecha: 05/12/2024